Karl Pilkington

Karl Pilkington (født 23. september 1972 i Manchester) er en britisk komiker kjent fra TV- og podcastserien The Ricky Gervais Show og TV-serien An Idiot Abroad sammen med Ricky Gervais og Stephen Merchant.

 The Ricky Gervais Show 
Pilkington jobbet som produsent for Gervais og Merchants radioshow på den London-baserte kanalen XFM. Etterhvert begynte showet å dreie seg om Pilkington og hans uttalelser.

Konseptet ble ført videre i podcastserien, som ble svært populær med et gjennomsnitt på 261 670 nedlastinger per episode i sin første måned og Pilkington oppnådde raskt status som et fenomen.

I 2009 ble podcastene animert i samarbeid mellom amerikanske HBO og britiske Channel 4.

 Populære innslag 
Innslag på The Ricky Gervais Show har blant andre vært:

«White Van Karl», der Pilkington kom med sine meninger om forskjellige emner. Merchant stilte et spørsmål om hva som helst som han måtte ta stilling til. Merchant innrømte at ideen var hentet ut fra The Suns spalte «White Van Man». Dette er innslaget som kanskje bidro mest til veksten av Pilkingtons popularitet.

«Monkey News», hvor Pilkington presenterer historier om aper som han oftest har lest på Internett, uten kildekritikk eller fornuft.

«Cheeky Freak of the Week», hvor Pilkington snakker om handikappede eller deformerte mennesker.

«Rockbusters», en musikkquiz hvor lytterne skal komme fram til et band eller en artist ved at Pilkington gir et ordspillaktig hint eller gåte, i tillegg til bandet/artistens initialer. Når svarene senere avsløres viser det seg at hintene er svært esoteriske, noe Gervais og Merchant ofte påpeker.

«Karl's Diary», hvor Merchant leser utdrag fra Pilkingtons dagbok.

 An Idiot Abroad 
I 2010 kom TV-serien An Idiot Abroad på Sky1, hvor Karl Pilkington reiser rundt i verden og skal besøke verdens sju nye underverk. Gervais og Merchant legger opp reisene for Pilkington. Serien er dokumentarisk, og Pilkington utsettes stadig for ubehagelig og pinlige situasjoner, til Gervais og Merchant store glede. Seriens sesong to ble sendt i 2011, hvor Pilkington velger selv hvor han skal reise ut ifra en «100 steder å besøke før man dør»-liste.
Serien ble også vist på NRK under navnet Ein idiot på tur.

 Derek 
I 2012 spilte Pilkington i pilotepisoden av mockumentarien Derek. Serien ble produsert av Gervais, og sendt på den britiske TV-kanalen Channel 4. Pilkington spiller rollen som Dougie, vaktmester på et sykehjem for eldre.

 Filmer 
Pilkington hadde en mindre rolle i filmen The Invention of Lying, hvor hovedrolleinnhaveren var Gervais. Han har også hatt en mindre opptreden i Cemetary Junction, en film produsert av Gervais og Merchant.

 Bøker 
I 2006 ble den første boken til Karl Pilkington utgitt. Den heter The World of Karl Pilkington og inneholder samtaler og sitater fra podcastserien, og er illustrert av Pilkington selv.

Den andre boken hans ble utgitt i oktober 2007 og har navnet Happyslapped by a Jellyfish. Boken handler om Pilkingtons utenlandsreiser. Den inneholder en rekke ferieskildringer både fra barndommen og med hans kjæreste Suzanne. Boken inneholder Pilkingtons egne illustrasjoner og dikt.

Boken Karlology: What I've Learnt So Far kom ut i oktober 2008. Den er formet som et pensum og inneholder flere emner, som blant annet engelsk, biologi og historie. Pilkington kommer deretter med sine egne tanker om disse emnene og stiller spørsmål til eksperter.

 Bibliografi 
 2006: The World of Karl Pilkington 
 2007: Happyslapped by a Jellyfish 
 2008: Karlology: What I've Learnt So Far
 2010: An Idiot Abroad: The Travel Diaries of Karl Pilkington

 Fiktiv karakter? 
Enkelte kritikere har spekulert i om Pilkington er en karakter spilt av en skuespiller. Dette har flere ganger blitt tilbakevist av Ricky Gervais, samt journalister som har intervjuet Pilkington.

 Referanser 

 Eksterne lenker 


 The Ricky Gervais Show
 Pilkipedia 
 Derek på Channel 4

Kategori:Engelske komikere
Kategori:Engelske forfattere
Kategori:Personer fra Manchester